A jogszabály azt mondja ki, hogy a fedezetként bevont ingatlan értékének maximum 80 százaléka lehet a hitel. Azonban minél több az ingatlanfedezet értéke, annál több hitelt kaphatsz. Így történhet meg az, hogy önerőre nem lesz szükség, ha több ingatlan is bevonásra kerülhet. Ez esetben az ügyletbe bevont ingatlanok értéke lehetővé teheti a kívánt hitelösszeg felvételét. Ugyanakkor ilyen esetben mindegyik ingatlanra egyetemleges jelzálogjog kerül bejegyzésre. Egy másik lehetőség az önerő nélküli vásárlásra, az állami vagy egyéb támogatások beszámítása önerőként. Ha valamilyen támogatás elegendő lenne ahhoz, hogy az igényelt hitelösszeget megkaphasd, és a támogatás+hitel kombinációja fedezi a megvenni kívánt ingatlan vételárát, akkor értelemszerűen plusz önerőt már nem kell felmutatni (ingatlanfedezetre ez esetben is szükség van). Az egyes támogatások önerőbe való beszámíthatóságáról korábbi cikkünkből tájékozódhatsz.